**пакет от антикризисни мерки**

Република България и като цяло Европейският съюз се изправени пред неочакван значителен скок на цените както на нефта, природния газ, електрическата енергия и горивата, така и на цените на основни хранителни продукти, породени от нарасналото търсене в европейски и световен мащаб.

Това поставя сериозни предизвикателства пред бизнеса и гражданите, които са изправени пред трудности да плащат по-високи цени за енергийни и хранителни продукти във време, когато много от тях се намират в уязвимо положение, както поради загубата на доходи в резултат на пандемията с COVID-19, така и поради повишената инфлация.

С цел смекчаване на икономическите последици от внезапно настъпилата нестабилност на цените на нефта, природния газ, електрическата енергия, горивата, хранителни продукти и други е разработен пакет от антикризисни мерки.

**Пакетът включва кратко описание на мерките,** както и съответните предложения за законодателни промени, за да бъдат реализирани антикризисните мерки.

**I. МЕРКИ, ВЛИЗАЩИ В СИЛА ОТ 1 ЮЛИ 2022 Г.**

**1.1. Освобождаване от акциз електрическата енергия, природния газ и на втечнения нефтен газ (LPG) съгласно член 15 от Директива 2003/96/ЕО на Съвета от 27 октомври 2003 година относно преструктурирането на правната рамка на Общността за данъчно облагане на енергийните продукти и електроенергията**

Мярката има за цел да подпомогне бизнеса и гражданите, потребители на електрическа енергия и природен газ във връзка с неочаквания значителен скок на цените на енергийните продукти, породени от нарасналото търсене в европейски и световен мащаб.

Мярката ще бъде реализирана чрез изготвяне на нотификация до Европейската комисия и промени в Закона за акцизите и данъчните складове. Нотификацията до Европейската комисия и проектът на Закон за изменение и допълнение на Закона за акцизите и данъчните складове са в процес на изготвяне.

Мярката се предвижда да влезе в сила от 1 юли 2022 г.

Бюджетният ефект за 2022 г. е загуба в размер на **190.8 млн. лв., в т.ч ефект върху приходите от акциз - 159 млн.лв. и ефект върху приходите от ДДС - 31.8 млн.лв.**

**1.2. Въвеждане на намалена ставка на ДДС в размер на 9% за доставки на централно отопление**

ДДС директивата допуска прилагането на намалена ставка за доставки на централно отопление.

Предложението за въвеждане на намалена ставка на ДДС в размер на 9% за централно отопление е свързано с необходимостта от смекчаване на въздействието на високите цени на енергията върху домакинствата и предприятията, по-специално върху най-уязвимите, като същевременно се избягва прекъсването на доставките.

Въвеждането на намалена ставка на ДДС ще намали риска от укриването на ДДС, както и ще способства за постигане на социални и икономически цели в условията на инфлация.

Мярката ще бъде реализирана чрез законодателни промени - **Проект на Закон за изменение и допълнение на Закона за данък върху добавената стойност.**

Мярката се предвижда да влезе в сила от 1 юли 2022 г.

Бюджетният ефект за 2022 г. е загуба в размер на **15 млн. лв.** и ще бъде отразен в ЗИД на ЗДБРБ за 2022 година.

**1.3. Въвеждане на намалена ставка на ДДС в размер на 9% за доставки на природен газ**

ДДС директивата допуска прилагането на намалена ставка за доставки на природен газ.

Предложението за въвеждане на намалена ставка на ДДС в размер на 9% за природен газ е свързано с необходимостта от смекчаване на въздействието на високите цени на енергията върху домакинствата и предприятията, по-специално върху най-уязвимите, като същевременно се избягва прекъсването на доставките.

Въвеждането на намалена ставка на ДДС ще намали риска от укриването на ДДС, както и ще способства за постигане на социални и икономически цели в условията на инфлация.

Мярката ще бъде реализирана чрез законодателни промени - **Проект на Закон за изменение и допълнение на Закона за данък върху добавената стойност.**

Мярката се предвижда да влезе в сила от 1 юли 2022 г.

Бюджетният ефект за 2022 г. е загуба в размер на **50 млн. лв**. и ще бъде отразен в ЗИД на ЗДБРБ за 2022 година.

**1.4. Въвеждане на нулева ставка на ДДС за доставки на хляб**

ДДС директивата допуска прилагането на нулева ставка за доставки на хляб.

Предложението за въвеждане на нулева ставка на ДДС за доставките на хляб е свързано с необходимостта от смекчаване на въздействието на високите цени на хляба върху домакинствата, по-специално върху най-уязвимите, като същевременно се избягва прекъсването на доставките.

Въвеждането на нулева ставка на ДДС ще намали риска от укриването на ДДС, както и ще способства за постигане на социални и икономически цели в условията на инфлация.

Мярката ще бъде реализирана чрез законодателни промени - **Проект на Закон за изменение и допълнение на Закона за данък върху добавената стойност.**

Мярката се предвижда да се прилага от 1 юли 2022 г.

Бюджетният ефект за 2022 г. е загуба в размер на **60,9 млн. лв.** и ще бъде отразен в ЗИД на ЗДБРБ за 2022 година.

**1.5. Премахване прилагането на намалена ставка на ДДС за доставки на бира и вино, като част от ресторантьорски и кетъринг услуги**

Прилагането на намалена ставка на ДДС в размер на 9% за доставки на бира и вино, като част от ресторантьорски и кетъринг услуги беше временна мярка свързана с пандемията с COVID-19. Предвижда се за тези доставки да се прилага отново стандартната ставка на ДДС в размер на 20%.

Мярката ще бъде реализирана чрез законодателни промени - **Проект на Закон за изменение и допълнение на Закона за данък върху добавената стойност.**

Мярката се предвижда да се прилага от 1 юли 2022 г.

Бюджетният ефект за 2022 г. от допълнителни приходи от ДДС в размер на **9,8 млн. лв.** ще бъде отразен в ЗИД на ЗДБРБ за 2022 година.

**1.6. Намаляване на размера на законната лихва от ОЛП+10% на ОЛП+8%**

Мярката има за цел актуализиране на размера на законната лихва по просрочени парични задължения като същия да бъде съобразен с новите икономически условия в страната. С предложената мярка се цели да бъдат финансово облекчени лицата, които следва да заплащат законна лихва по просрочени парични задължения. По-ниската ставка би се превърнала в стимул за лицата и е в състояние да повиши събираемостта на данъчните задължения.

Мярката ще бъде реализирана чрез промяна в Постановление № 426 на Министерския съвет от 2014 г. за определяне размера на законната лихва по просрочени парични задължения.

Мярката се предвижда да се прилага от 1 юли 2022 г.

Бюджетният ефект за 2022 г. е загуба в размер на **13 млн. лв.** и ще бъде отразен в ЗИД на ЗДБРБ за 2022 година

**1.7. Увеличаване размера на данъчните облекчения за деца**

Предвижда се увеличаване размера на данъчното облекчение за деца (от 4500 лв. на 6000 лв. годишно) и на данъчното облекчение на деца с увреждания (от 9000 лв. на 12000 лв. годишно), както и въвеждане на възможност за авансово ползване (тримесечно) за 2022 г. на двете данъчни облекчения.

С предложената мярка държавата ще осигури навременен финансов стимул в хода на годината, свързан с увеличаване на реалния разполагаем доход на семействата с непълнолетни деца, както и на семействата, отглеждащи деца с увреждания.

Мярката ще бъде реализирана чрез законодателни промени - **Проект на Закон за изменение и допълнение на Закона за данъците върху доходите на физическите лица.**

Мярката се предвижда да се прилага от 1 януари 2022 г.

Бюджетният ефект за 2022 г. е загуба в размер на **230 млн. лв.** и ще бъде отразен в ЗИД на ЗДБРБ за 2022 година.

**1.8. Разширяване обхвата на РМС 592/2018 г. за условията и реда за разплащанията на разпоредители с бюджетни средства по договори чрез въвеждане на правилата в Данъчно-осигурителния процесуален кодекс**

Мярката има за цел насърчаване на данъчно задължените лица за заплащане на техните неплатени публични вземания. С мярката се разширяват кръгът на разпоредителите с бюджет, задължени да спазват този ред за разплащане и се намалява прагът, спрямо който са в сила правилата на режима. Мярката ще се прилага и по отношение на държавните предприятия.

Мярката ще бъде реализирана чрез законодателни промени - **Проект на Закон за изменение и допълнение на Данъчно-осигурителния процесуален кодекс (Приложение № 7).**

Мярката се предвижда да се прилага от 1 юли 2022 г.

Бюджетният ефект за 2022 г. е допълнителни приходи в размер на **20 млн. лв.** и ще бъде отразен в ЗИД на ЗДБРБ за 2022 година.

**1.9. Компенсиране на крайни потребители на горива - физически лица**

Мярката има за цел да подпомогне физическите лица - крайни потребители, които ползват за собствени нужди бензин и газьол, без добавки. Предвижда се компенсация от 0.25 лв./литър за двата вида горива.

Мярката ще бъде реализирана чрез разработване на Програма за компенсиране на физическите лица, крайни потребители на горива. Програмата ще бъде одобрена с Решение на Министерския съвет.

Мярката се предвижда да се прилага за периода от 1 юли до 31 декември 2022 г.

Бюджетният ефект за 2022 г. е загуба в размер на **150 млн. лв.** и ще бъде отразен в ЗИД на ЗДБРБ за 2022 година.

**1.10. Увеличение на пенсиите от 1 юли 2022 г. и 1 октомври 2022 г.**

Мярката представлява осъвременяване на пенсиите от 01.07.2022 г. с 10,0%, вместо с 6,1%, и едновременно с това включване в размера на пенсията на "ковид добавката" от 60 лв. и индивидуалните компенсаторни суми за разликата между дохода от пенсии през декември 2021 г. и януари 2022 г. с включени ковид добавки. Максималният размер на получаваните една или повече пенсии се увеличава от 1500 лв. на 2000 лв. от 1 юли и на 3400 лв. от 1 октомври. От 1 юли минималният размер на пенсията за осигурителен стаж и възраст се увеличава от 370 лв. на 467 лв. От 1 октомври размерът на пенсиите за трудова дейност ще се увеличи с прилагане на модифицрано правило за осъвременяване, като процентът на увеличение за всяка година ще бъде по-голямото измежду нарастването на средния осигурителен доход за страната или средногодишната инфлация. Правилото ще се приложи за всяка година за периода от годината на отпускане на пенсията, но не по-рано от 2008 г., когато е последното преизчисляване на пенсиите с актуален среден осигурителен доход, до 2022 г. Ако размерът по новото правило се окаже по-малък от достигнатия размер към септември, се запазва по-благоприятният за пенсионера.

Нетния бюджетен ефект за 2022 г. са разходи в размер на 1 467.2 млн. лв. и ще бъде отразен в ЗИД на ЗДБРБ за 2022 г., ЗИД на ЗБДОО за 2022 г. и ЗИД на ЗБНЗОК за 2022 г.

**1. Общи ефекти от данъчни антикризисни мерки - 529.9 млн.лв., в т.ч:**

Загуба на данъчни приходи - 559.7 млн.лв.

Допълнителни данъчни приходи - 29.8 млн. лв.

**2. Допълнителни разходи - 1 617. 2 млн.лв.**

**II. МЕРКИ, ВЛИЗАЩИ В СИЛА ОТ 1 ЯНУАРИ 2023 Г.**

**2.1. Увеличаване на прага за задължителна регистрация по ЗДДС от 50 000 лв. на 100 000 лв.**

Мярката има за цел значително намаляване на административната тежест и разходите за микро и малките предприятия.

Мярката ще бъде реализирана чрез изготвяне на искане за дерогация от разпоредбите на член 287 от Директива 2006/112/ ЕО на Съвета от 28 ноември 2006 година относно общата система на данъка върху добавената стойност (ДДС Директивата).

Искането за дерогация е изпратено до Европейската комисия.

След получаване на Решение за изпълнение на Съвета за предоставяне на разрешение на Република България да въведе специална мярка за дерогация от разпоредбите на член 287 от ДДС Директивата ще бъде изготвен проект на Закон за изменение и допълнение на Закона за данък върху добавената стойност.

Бюджетната загуба се оценява в диапазон от 68-153 млн лв. годишно.

Мярката се предвижда да влезе в сила от 1 януари 2023 г.

Бюджетният ефект ще намери отражение в ЗДБРБ за 2023 година.

**2.2. Въвеждане на електронни ваучери**

Мярката има за цел предоставянето на допълнително данъчно облекчение чрез освобождаване от облагане с данък върху разходите на социални разходи до определен размер, предоставени от работодателите на наетите лица под формата на електронни ваучери като социален разход. Мярката ще доведе до намаляване на разходите за работодателите при използване на електронните ваучери в сравнение с хартиените ваучери.

Мярката ще бъде реализирана чрез законодателни промени - **Проект на Закон за изменение и допълнение на Закона за корпоративното подоходно облагане.**

Мярката се предвижда да влезе в сила от 1 януари 2023 г.

Бюджетният ефект ще намери отражение в ЗДБРБ за 2023 година.

**2.3. Софтуерна фискализация**

Мярката има за цел облекчаване на търговските субекти в Република България при регистриране и отчитане на продажбите им чрез създаване на законова възможност за алтернативно отчитане по електронен път, чрез използване на виртуални терминали за изпращане на защитени електронни документи. Този доброволно избран ред за отчитане на доставки/продажби ще даде, от една страна, възможност на лицата да автоматизират и опростят бизнес процесите при осъществяването на дейността си, а от друга ще подобри сигурността, прозрачността и проследимостта на обмена на документи и данни към Националната агенция за приходите.

Мярката ще бъде реализирана чрез законодателни промени - **Проект на Закон за изменение и допълнение на Закона за данък върху добавената стойност.**

Мярката се предвижда да влезе в сила от 1 януари 2023 г.

Мярката няма да окаже бюджетен ефект.

**2.4. Изплащане на средства в размер на 10% от допълнително установените приходи в бюджета, за лицата които са предоставили информация в резултат на която са установени допълнителните приходи**

Мярката има за цел повишаване приходите в държавния бюджет чрез въвеждане на стимул за гражданите и организациите за участие в разкриване на избягване плащането данъчни и осигурителни задължения и заобикаляне правилата на данъчното облагане.

Мярката ще бъде реализирана чрез законодателни промени - **Проект на Закон за изменение и допълнение на Данъчно-осигурителния процесуален кодекс.**

Мярката се предвижда да влезе в сила от 1 януари 2023 г.

Бюджетният ефект ще бъде отразен в ЗДБРБ за 2023 година.